Návrh

na odvolanie a vymenovanie vedúceho delegácie Slovenskej republiky v Stálej medzinárodnej komisii na skúšky ručných strelných zbraní (C.I.P.)
Stála medzinárodná komisia na skúšky ručných strelných zbraní (C.I.P.) bola zriadená za účelom zabezpečovania plnenia Dohovoru o vzájomnom uznávaní skúšobných značiek ručných strelných zbraní z 1. júla 1969. Dohovor je multilaterálnou dohodou vlád zmluvných strán a jeho depozitárom je Belgické kráľovstvo. Slovenská republika je riadnym členom tohto dohovoru od 20. septembra 1996. Stála medzinárodná komisia na skúšky ručných strelných zbraní (C.I.P.) je zložená z delegácií zmluvných strán.   

Členstvo Slovenskej republiky v Stálej medzinárodnej komisii na skúšky ručných strelných zbraní (C.I.P.) je v súlade so zahraničnou politikou Slovenskej republiky a má veľký hospodársky význam predovšetkým pri uznávaní skúšobných značiek a výsledkov skúšok úradného merania. Vytvárajú sa tak primerané podmienky pre podnikateľské subjekty v oblasti výroby, obchodu a skúšok zbraní a streliva pre civilnú časť obyvateľstva. Výsledky činnosti Stálej medzinárodnej komisie na skúšky ručných strelných zbraní (C.I.P.) sa premietajú do práce všetkých organizácií zaoberajúcich sa výrobou, skúšaním a predajom ručných strelných zbraní pre civilné osoby, ako aj do legislatívy v tejto sfére činnosti.
Úrad pre normalizáciu, metrológiu a skúšobníctvo Slovenskej republiky plní funkciu národného sekretariátu Stálej medzinárodnej komisie na skúšky ručných strelných zbraní (C.I.P.) a zameriava sa na realizáciu procesných a procedurálnych úkonov na medzinárodnej a európskej úrovni. Aktívnou účasťou na rokovaniach jednotlivých subkomisií C.I.P. a priamou informovanosťou o dianí v oblasti zbraní a streliva (meranie tlaku nábojov, definícia kinetickej energie, homologizačné a medzilaboratórne skúšky, komponenty a kontrola streliva, nedeštruktívna kontrola zbraní, nové kalibre) sa zaručuje predovšetkým bezpečnosť používateľov zbraní.

Predkladaným materiálom sa navrhuje odvolanie Jozefa Mihoka z funkcie vedúceho delegácie Slovenskej republiky v Stálej medzinárodnej komisii na skúšky ručných strelných zbraní (C.I.P.), ktorý bol notifikovaný ministrom zahraničných vecí a európskych záležitostí Slovenskej republiky ako vedúci slovenskej delegácie v Stálej medzinárodnej komisii na skúšky ručných strelných zbraní (C.I.P.) v zmysle žiadosti podľa uznesenia vlády Slovenskej republiky č. 237 z 31. mája 2012 a vymenovanie do funkcie vedúceho delegácie Slovenskej republiky v Stálej medzinárodnej komisii na skúšky ručných strelných zbraní (C.I.P.) Pavla Pavlisa, predsedu Úradu pre normalizáciu, metrológiu a skúšobníctvo Slovenskej republiky.
